Maailmalla leviävät huhut Venäjän presidentti Vladimir Putinin oletetusta syövästä.

Asiasta ovat kirjoittaneet viime päivinä muun muassa yhdysvaltalaiset New York Post ja Fox News sekä saksalaislehti Bild. Lähteenä ovat olleet valkovenäläis- ja puolalaismediat, jotka ovat kirjoitelleet asiasta jo kuukausia sitten.

Lähteiden mukaan kyseessä olisi selkäytimen syöpä tai haimasyöpä, joka on yksi vaarallisimmista syövistä. Vain kahdeksan prosenttia siihen sairastuneista selviytyy.

Lehtien mukaan presidentti Vladimir Putinia olisi hoitanut 84-vuotias lääkäri entisestä DDR:stä, johon Putin tutustui vuosikymmeniä sitten palvellessaan Dresdenissä KGB:n upseerina.

New York Post kertoo, että syöpään on kokeiltu erilaisia hoitoja, muun muassa steroidipistoksia, jotka selittäisivät Putinin pöhöttyneen olemuksen.

Saksalaislääkäri on kuitenkin lopettanut hoitonsa, koska hän ei pidä matkustamisesta Venäjälle, ja koska Putinin turvallisuusosasto kohteli häntä aina kaltoin.

Joiden kommenttien mukaan Putinin oletettu syöpä olisi selittäjä hänen toimilleen muun muassa Ukrainassa. Hän haluaa jättää perinnökseen laajentuneen Venäjän samalla tavalla kuin tsaari Pietari Suuri ja neuvostodiktaattori Josif Stalin aikoinaan.

Professori, Venäjä-asiantuntija Karen Dawisha, tuoreen Putin’s Cleptocracy -kirjan kirjoittaja toteaa lauantaisessa tviitissään, että ”asiasta perillä olevat henkilöt Lontoossa uskovat tietojen (Putinin syövästä) olevan totta”.